ธปท.เผยทุนสำรองเพิ่มเล็กน้อยหลังชะลอแทรกแซงบาทแข็ง
ธปท.เผยทุนสำรองระหว่างประเทศล่าสุดมี 1.5แสนล้านเหรียญสหรัฐ เพิ่มเล็กน้อย 500 ล้านเหรียญสหรัฐ คาดเพิ่มเพราะธปท.ทยอยแทรกแซงเงินบาทแข็งค่า
17 ก.ย. 2553

ธปท.เผยทุนสำรองระหว่างประเทศล่าสุดมี 1.5แสนล้านเหรียญสหรัฐ เพิ่มเล็กน้อย 500 ล้านเหรียญสหรัฐ คาดเพิ่มเพราะธปท.ทยอยแทรกแซงเงินบาทแข็งค่า
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ 10 ก.ย.อยู่ที่ระดับ 1.576 แสนล้านเหรียญสหรัฐ หรือประมาณ 4.861 ล้านล้านบาท เพิ่มขึ้น 500 ล้านเหรียญสหรัฐ หรือประมาณ 1.54 หมื่นล้านบาท หากคิดอัตราแลกเปลี่ยนที่ 30.8 บาท/เหรียญสหรัฐ จากสัปดาห์ก่อนหน้านี้อยู่ที่ระดับ 1.571 แสนล้านเหรียญสหรัฐ หรือประมาณ 4.894 ล้านล้านบาท 
ขณะที่ฐานะสุทธิการซื้อขายเงินตราต่างประเทศแลกกับเงินบาทล่วงหน้า(Forward) อยู่ที่ระดับ 1.17 หมื่นล้านเหรียญสหรัฐ  ลดลงจากสัปดาห์ก่อน 500 ล้านเหรียญสหรัฐ 
ทั้งนี้ คาดว่าสาเหตุที่ทุนสำรองระห่างประเทศเพิ่มขึ้นเพียงเล็กน้อย 500 ล้านเหรียญสหรัฐ หรือ 1.54 หมื่นล้านบาท ทั้งที่ช่วงนี้เงินบาทเคลื่อนไหวแข็งค่าขึ้นเร็วมาก โดยตั้งแต่ต้นปีมาถึงปัจจุบันแข็งค่าขึ้นแล้วประมาณ 6-7% แข็งเป็นลำดับต้นๆของสกุลเงินในภูมิภาค น่าจะเป็นเพราะธปท.ชะลอการเข้าแทรกแซงการแข็งค่าของเงินบาท แค่ใช้วิธีทยอยเข้าซื้อเงินเหรียญสหรัฐเพื่อชะลอการแข็งค่าและไม่ให้ผันผวนมากเกินไปเท่านั้น เนื่องจากธปท.อยู่ระหว่างพิจารณาออกมาตรการมาดูแลเงินทุนไหลเข้าหรือเพิ่มมาตรการส่งเสริมเงินทุนออกไปลงทุนในต่างประเทศมากขึ้น ส่งผลให้ทุนสำรองเพิ่มขึ้นเพียงเล็กน้อย
สำหรับ ฐานเงินหรือเงินสดหมุนเวียนในมือประชาชนอยู่ที่ระดับ 1.039 ล้านล้านบาท ลดลง 1.48 หมื่นล้านบาท จาก 1.054 ล้านล้านบาทเมื่อสัปดาห์ก่อนหน้า